ওয়েব ডেস্ক: মুখ্যমন্ত্রী বলেছেন শিল্পে প্রভিশনাল লাইসেন্স দেওয়ার কথা। উদ্যোগ নিচ্ছে কলকাতা পুরসভা। কিন্তু কতটা যুক্তি সঙ্গত এই পদ্ধতি?  বিষয়টি নিয়ে রীতিমতো ক্ষুদ্ধ দমকল আধিকারিকরা। প্রশ্ন তুলছেন পুর আধিকারিকরাও। ঘোষণা করেছেন মুখ্যমন্ত্রী। বিধানসভাতেও প্রভিশনাল লাইসেন্স বিল আনতে চলছে সরকার। তার আগে বুধবারই বৈঠকে বসলেন কলকাতার মেয়র শোভন চট্টোপাধ্যায়। পুলিস -দমকল -সিইএসসিকে নিয়ে এই  বৈঠকের কারণ শহরে ব্যবসায়ীদের প্রভিশনাল লাইসেন্স দেওয়া। বুধবারের বৈঠকের পর রীতিমতো ক্ষোভে ফেটে পড়েন দমকল কর্তারা। তাঁদের অভিযোগ, বুধবারের বৈঠকে তাঁদের কোনও কথা বলতে দেওয়া হয়নি। দমকলের কোনও যুক্তি শোনা হয়নি।
প্রভিশনাল লাইসেন্স দেওয়া নিয়ে প্রশ্ন উঠছে পুরসভার অন্দরেও। পুরকর্তাদের একাংশের মতে এতে রাজস্ব ঘাটতির মুখে পড়বে কর্পোরেশন।
আগুন লাগলে আইনানুগ ব্যবস্থাও নেওয়া যাবে না সংশ্লিষ্ট সংস্থার বিরুদ্ধে। স্টিফেন কোর্ট, আমরি হাসপাতাল থেকে  সিটিমার্ট। অগ্লিকাণ্ডের টাটকা স্মৃতি এই শহরের আনাচ কানাচে। সেখানে কি আদৌ নিরাপদ এই  প্রভিশনাল সার্টিফিকেট দেওয়া?
পুরসভা বলছে,  অদাহ্য জিনিসের ছোট, মাঝারি ব্যবসার ক্ষেত্রে  এই লাইসেন্স দেওয়া হবে। সত্যিই কী এতটা ভরসা করা যায়!  অতীতের অভিজ্ঞতা বলছে উল্টো কথা। স্টিফেন কোর্টের ঘটনার পর শহরের ৪২টি বাড়িকে চিহ্নিত করে ১ বছরের মধ্যে অগ্নিনির্বাপন ব্যবস্থা করতে নির্দেশ দেওয়া হয়েছিল। আদতে অনেক বিল্ডিংয়ে সে নির্দেশ মানা হয়নি।
 
ফলে এভাবে লাইসেন্স দিলে ভবিষ্যতে শহরে আরও বড় অগ্নিকাণ্ডের সম্ভাবনা দেখছে দমকল। বুধবারের বৈঠকের রিপোর্ট দমকল মন্ত্রীকে দিয়েছেন কর্তারা। মেয়রের সঙ্গে বিষয়টি নিয়ে আলোচনাও করতে চান মন্ত্রী। কিন্তু শেষ পর্যন্ত জনমোহিনী লাইসেন্স প্রথার দিকেই কি হাঁটবে সরকার? নাকি নজর দেওয়া হবে নিরাপত্তার উপর , সেটাই দেখার।